TFG มาตรการป้องกัน “โควิด” เข้ม! มั่นใจเนื้อหมู-ไก่ ปลอดภัย 100%
TFG มาตรการป้องกัน “โควิด” เข้ม! มั่นใจเนื้อหมู-ไก่ ปลอดภัย 100%
15 เม.ย. 2563

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า จากสถานการณ์การแพร่ระบาดของไวรัสโควิด19 ทางบริษัทฯ มีความห่วงใยพนักงานและครอบครัวของพนักงานทุกคน จึงได้กำหนดมาตรการป้องกันและเฝ้าระวัง โดยมีแนวทางการปฏิบัติดังต่อไปนี้
1.มาตรการเพิ่มเติมในโรงงาน  ประกอบด้วย มาตรการเฝ้าระวังและป้องกันการปนเปื้อน โดยทำการสำรวจพนักงานในโรงงานเพื่อประเมินความเสี่ยงและคัดกรองเบื้องต้น เช่น การวัดไข้และการสอบประวัติการเดินทาง นอกจากนี้ การเข้ามาด้านในโรงงาน พนักงานจะต้องถูกตรวจวัดด้วยเครื่องวัดอุณหภูมิแบบดิจิทัล และพ่นแอลกอฮอล์ทุกคน  สำหรับการเฝ้าระวังภายในโรงงาน เช่น ทำการฉีด การพ่นน้ำยาฆ่าเชื้อรอบโรงงานทุกวันความถี่ทุก 1 ชม และจัดทำ Big Cleaning  โดยการพ่นน้ำยาฆ่าเชื้อภายในโรงงานและรอบโรงงานทุกสัปดาห์  และ งด/เลื่อนการรับ หรือเชิญบุคคลภายนอกเข้าโรงงาน
ปัจจุบันสินค้าของ TFG ส่งออกไปยังประเทศกลุ่มยุโรป ญี่ปุ่น และจีน ซึ่งมีมาตรฐานและความปลอดภัยสูง โดย TFG ได้ดำเนินการตามมาตรฐานดังกล่าวเพื่อสร้างความมั่นใจในคุณภาพและความปลอดภัยของสินค้าแก่ผู้บริโภค
2.มาตรการช่วยเหลือลูกค้า บริษัทได้มีมาตรการช่วยเหลือลูกค้าในกลุ่มที่ได้รับผลกระทบโดยตรงจากสถานการณ์นี้ โดยได้ให้ทีมงานขายดูแลอย่างใกล้ชิด และเสนอแผนการช่วยเหลือให้แก่ลูกค้า อาทิเช่น การผ่อนปรนเงื่อนไขการชำระค่าสินค้า ขยายระยะเวลาชำระค่าสินค้า เป็นต้น เพื่อเป็นการช่วยเหลือให้ลูกค้าได้รับผลกระทบน้อยลง
3.มาตรการการปฏิบัติงานของพนักงาน งดหรือหลีกเลี่ยงการเดินทางไปยังประเทศ หรือพื้นที่ที่เสี่ยงต่อการติดเชื้อไวรัสโควิด-19 งดการเดินทางเพื่อประชุม กรณีที่มีการประชุมให้พนักงานใช้วิธีการ VDO Conference ในการประชุมแทน เพื่อไม่ให้กระทบต่อความปลอดภัยของพนักงาน บริษัทมีการเปลี่ยนการปฏิบัติงานโดยส่วนหนึ่งปฏิบัติงานที่บ้านหรือ Work from home (WFH) อีกทั้ง บริษัทได้เตรียมการในส่วนของสำนักงานชั่วคราวให้แก่พนักงานที่พักอาศัยอยู่ในจังหวัดพระนครศรีอยุธยา ลดการเดินทางข้ามจังหวัด และสำหรับพนักงานสัญชาติพม่า ลาว กัมพูชา ให้หลีกเลี่ยงการเดินทางข้ามประเทศ การเดินทางไปต่างถิ่น หรือการกลับไปเยี่ยมภูมิลำเนา อีกทั้งยังให้ความช่วยเหลือเรื่องของอาหารในการจัดเลี้ยงอาหารแก่พนักงาน และจำหน่ายสินค้าราคาถูกเพื่อลดค่าใช้จ่าย
สำหรับการมีส่วนร่วมด้านสังคม โดยเฉพาะชุมชนรอบโรงงานและฟาร์ม ทางบริษัทได้มีการบริจาคเพื่อช่วยเหลือโรงพยาบาล แจกจ่ายหน้ากากอนามัย แอลกอฮอล์เจล รวมถึงผลิตภัณฑ์ด้านอาหาร อาทิเช่น ไข่ไก่ อาหารแปรรูป น้ำดื่มและอื่นๆ
“ผมมีความห่วงใยทุกท่านเป็นอย่างยิ่ง กับสถานการณ์การแพร่ระบาดของไวรัสโควิด-19 ขอให้ท่านเชื่อมั่นว่า เราจะอยู่เคียงข้างท่านและฝ่าฟันอุปสรรคครั้งนี้ไปด้วยกัน” นายวินัย กล่าว